《百字令 祝家伯茗柯七十初度，即用自寿原韵》
清代·张槎

黄云绕遍西城，第拍手、先生七十。勒鼎铭钟成底事，远逊桐江蓑笠。

莲静芝肥，鸾翔凤舞，不比寻常席。兴会翛然，花前且听吹笛。

算来地僻钱愚，经营扰攘，好景空相失。看取蒲轮推国士，岂少登云拔宅。

下邳桥头，济阴城北，彼此都无逆。香山佳会，年年此月今夕。